**NorgesGruppens innspill til høringen på dok 8:51 for næringskomiteen tirsdag 24. mars 2015**

NorgesGruppen er leverandør til offentlige innkjøp via storhusholdning.

NorgesGruppen er en del av en global verdikjede. Mange av de råvarene og produktene konsernet omsetter produseres i land med høy risiko for uverdige arbeidsforhold og store miljøbelastninger. Videre har mange produkter lange verdikjeder som vanskeliggjør sporbarhet og kontroll.

Som stor aktør har vi et stort ansvar for forholdene bakover i verdikjeden, og etisk handel skal inngå som en naturlig del av vår daglige drift.

Vi ønsker ikke uverdige forhold i vår verdikjede, og vårt mål er å påvirke utviklingen i en bærekraftig retning. Derfor skal vi arbeide for bedre levevilkår og rettferdig fordeling, redusert miljøbelastning og bedre dyrevelferd. Dette er forankret i NorgesGruppens strategi for etikk og miljø i verdikjeden 2014-2017 som ble vedtatt i konsernledelsen januar 2014.

NorgesGruppen har vært medlem av Initiativ for Etisk Handel siden 2001. VI har vedtatt Etiske retningslinjer for leverandører. Disse retningslinjene er basert på FN- og ILO konvensjoner om arbeids- og menneskerettigheter så vel som andre egne etiske og miljømessige krav. NorgesGruppens leverandører skal opptre i samsvar med våre Etiske retningslinjer for leverandører og vi forventer at våre leverandører følger opp sine leverandører.

Gjennom vårt medlemskap i IEH ønsker vi å styrke innsatsen vår for å forbedre arbeids- og miljøforhold i vår leverandørkjede. Vi rapporterer årlig om arbeidet til IEH, en rapportering som er offentlig tilgjengelig. Vi ønsker også å bidra til en styrket oppslutning om etisk handel generelt.

Det største ansvaret har vi for våre egne merkevarer. Unil AS, heleid datterselskap som er ansvarlig for NorgesGruppens egne merkevarer, og Joh. Johannson kaffe AS har egne ressurser som arbeider med utfordringene rundt ansvarlige innkjøp. Arbeidet skjer i tett dialog med konsernstab og som en del av NorgesGruppens konsernmedlemsskap i IEH rapporterer Unil AS og Joh. Johannson kaffe AS selvstendig til IEH.

Unil AS har siden 2013 vært medlem av FTA (Foreign Trade Association) og deltager i BSCI (Business Social Compliance Initiativ) for å kunne arbeide mer effektivt og strukturert med risikovurdering samt oppfølging av leverandører i risikoland.

NorgesGruppen ønsker også å bidra til utvikling innen etisk handel utover ansvaret vårt for egne merkevarer. Nytt system for leverandørgodkjenning er under implementering og merkevareleverandører vil følges tettere opp i tiden som kommer.

Vi følger opp våre leverandører via egenevaluerings skjemaer, besøk, tredjeparts revisjoner, bransjesamarbeid og utviklingsprosjekter. Vi har innvirkning på mye, men kan selvfølgelig ikke garantere alt – uverdige forhold vil kunne finne sted i våre verdikjeder.

Regjeringen har klare forventinger til oss som privat aktør gjennom FNs veiledende prinsipper for næringsliv og menneskerettigheter og st. melding 10 Næringslivets samfunnsansvar i en global økonomi.

NorgesGruppen mener myndighetene har en viktig rolle i å være en pådriver for etisk handel i offentlige anskaffelser. Norsk offentlig sektor har med innkjøp for om lag 480 milliarder årlig et særskilt ansvar og dere har innkjøpsmakt til å påvirke i en bærekraftig retning.

Norge vil i løpet av våren 2016 ha et nytt regelverk om offentlige anskaffelser på plass der både innspill til forenklingsutvalget og EUs nye innkjøpsdirektiver vil «prege» det nye regelverket.

For NorgesGruppen, er det viktig at «etisk handel» vektlegges i det nye regelverket, Vi ønsker at seriøse aktører premieres i offentlige anbudsrunder for det arbeidet de gjør i leverandørkjeden for etterlevelse av grunnleggende menneskerettigheter og vern av miljø. Dette krever kompetanse på innkjøper siden - så man stiller riktig krav og kan være i stand til å vurdere leverandørenes innsats på arbeidet.

Helt sentralt for NorgesGruppen er reell likebehandling av leverandører og da må krav om etikk og miljø også gjelde i offentlige innkjøp.